ประกันรอจังหวะช้อนซื้อหุ้นถูก
‘ชัย’ฟันธง2เดือนหุ้นต่ำ900 เหตุเศรษฐกิจโลกทำท่าฟุบยาว
19 ก.ย. 2554

‘ชัย’ฟันธง2เดือนหุ้นต่ำ900 เหตุเศรษฐกิจโลกทำท่าฟุบยาว
“ชัย” ปรับเป้าหมายใหม่ ตลาดหุ้นไทยอาจลงต่ำกว่า 900 จุด จากเดิม 950 จุด ผลยุโรปไร้แผนชัดเจนช่วยกรีซ ดีแต่พูด จีนขึ้นดอกเบี้ยสกัดเงินเฟ้อ สหรัฐมีแผนขึ้นภาษีเพิ่มรายได้
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย เปิดเผยว่า เดิมบริษัทคาดว่าดัชนีตลาดหลักทรัพย์แห่งประเทศไทยจะลงไปถึงแนวรับ 950 จุด ช่วงปลายปี และเป็นระดับที่จะเริ่มทยอยเข้าไปลงทุนในหุ้นปัจจัยพื้นฐานดี แต่หลังจากติดตามภาวะเศรษฐกิจโลกในช่วง 2 สัปดาห์ที่ผ่านมา อาจจะเห็นดัชนีลงไปต่ำกว่า 900 จุด ในอีก 2-3 เดือนข้างหน้า 
ทั้งนี้ จากปัจจัยการแก้ปัญหาหนี้สินมากกว่าทรัพย์สิน และมีรายจ่ายมากกว่ารายได้สูงถึง 3% ของประเทศกรีซ สเปน อิตาลี และโปรตุเกส ที่ขณะนี้ยังไม่เห็นความชัดเจนในการเข้าช่วยเหลือประเทศนี้ มีแต่พูด รวมถึงฝรั่งเศสและเยอรมนีที่ก่อนหน้านี้บอกจะเข้ามาช่วย แต่ผลจากการที่กำลังจะเข้าสู่ช่วงเลือกตั้งในฝรั่งเศส อาจทำให้ต้องยกเลิกความช่วยเหลือ เพราะคนในชาติคงไม่ยอม หลายประเทศในยุโรปมีแผนชัดเจนที่จะลดการใช้จ่ายในประเทศ โดยเฉพาะกรีซมีความเป็นไปได้สูงที่จะปล่อยให้เข้าสู่การปรับโครงสร้างหนี้ ซึ่งจะทำให้เยอรมนีและฝรั่งเศสที่ซื้อพันธบัตรของประเทศนี้มากที่สุด อาจต้องสูญเสียเงินลงทุนในพันธบัตรถึง 50%
“กรีซต้องบริหารจัดการหนี้สินเอง รวมถึงประเทศอื่นๆ ที่ประสบปัญหาเดียวกัน ด้วยการลดค่าใช้จ่ายและเพิ่มรายได้ แต่การเพิ่มรายได้ด้วยการจะแปรรูปรัฐวิสาหกิจเพื่อเพิ่มรายได้คงทำได้ยาก เพราะสหภาพแรงงานแต่ละประเทศมีอำนาจสูง กว่าจะทำได้สำเร็จต้องใช้เวลาอีกหลายปี เพราะจะเกิดการเดินขบวนประท้วงต่อต้านอีก จึงเหลือวิธีเดียวคือลดค่าใช้จ่าย” นายชัย กล่าว
ขณะที่การหวังพึ่งการเติบโตทางเศรษฐกิจของจีน อาจทำไม่ได้มากนัก เนื่องจากจีนปรับขึ้นดอกเบี้ยเพื่อควบคุมภาวะเงินเฟ้อ เพราะการบริโภคเติบโตอย่างรวดเร็วทำให้เงินเฟ้อเพิ่มขึ้นอย่างมาก ควบคู่กับการรัดเข็มขัดค่าใช้จ่ายของรัฐ และยังคงยึดนโยบายนี้ในการบริหารเศรษฐกิจ ส่วนสหรัฐไม่ได้รับความเห็นชอบให้ใช้เงินเพิ่มเพื่อกระตุ้นเศรษฐกิจ จึงต้องหันมาเพิ่มรายได้ด้วยการเพิ่มภาษี
“รอบนี้เศรษฐกิจโลกจะชะลอตัวลงไปอีก 1-2 ปี และเราจะได้รับผลกระทบชัดเจนจากเศรษฐกิจโลกชะลอตัวในช่วงปลายปี ช่วงนี้จึงยังไม่เหมาะสมที่จะเข้าไปเก็บหุ้น ต้องรออีกสัก 2-3 เดือน ซึ่งดูแล้วน่าจะได้เห็นดัชนีต่ำกว่า 900 จุด” นายชัย กล่าว